রাখী বাড়ী ফিরে আসে । মায়ের কাছে ভীষণ বকুনি খায় দেরী করে ফেরার জন্য । ঘটনার জেরে রাতের ঘুম বিক্ষিপ্ত হয় । পরদিন সকালে উঠতে তার দেরী হয় । প্রবল বৃষ্টির জন্য সে বাড়ী থেকে বেরোতে পারে না । সারা সকাল ধরে সে ছবির মেয়েটির কথা ভাবতে থাকে । যমজ ছাড়া দুজন মানুষের এতটা মুখের মিল হতে পারে – এ অভাবনীয় । বিকেলে বৃষ্টি থামলে সে বেরিয়ে পরে প্রতাপের বাড়ীর উদেশ্যে । প্রতাপের বাড়ী বন্ধ দেখে ডাক্তারের কাছে যায় প্রতাপের খোঁজ নেবার জন্য । ডাক্তারবাবু চেম্বারে একা বসেছিলেন । রাখী প্রতাপ সম্বন্ধে জানতে চাইলে তিনি বলেন – “প্রতাপ এখন ভালো আছে । কাল রাতে কিছু ওষুধ আর ড্রেসিং করে দিয়েছিলুম । সকালে গিয়ে দেখি ভালই আছে । তবে ক্ষত সারতে বেশ কিছুদিন সময় লাগবে । তবে মা – তোমাকে একটা কথা বলি । বেশি রাত করে একা বাড়ী ফিরো না । রাস্তাঘাট ভালো নয় । কাল কী কান্ডটাই না ঘটতে চলেছিল ।”